Diari Oficial de la Generalitat Valenciana


Sumari del DOGV 3423, del 29-01-1999 (1999/399)

ORDRE de 28 de desembre de 1998, de la Conselleria de Presidència, per la qual es convoquen 25 beques per a la realització de pràctiques professionals de periodisme i audiovisuals.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   3423

Data del DOGV
:   29-01-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/399


Data del document
:   28-12-1998

Organisme emissor
:   Conselleria de Presidència

Tipus de document
:   Ordre

Correcció d'errades

 Descriptors 

:   * suport econòmic
    * ajuda pública
    * mitjà de comunicació
    * producció audiovisual
    * assignació per estudis
    * professió de la comunicació

ORDRE de 28 de desembre de 1998, de la Conselleria de Presidència, per la qual es convoquen 25 beques per a la realització de pràctiques professionals de periodisme i audiovisuals. [1999/399]
  
En el marc de la política dirigida a la millora i especialització dels professionals de la comunicació, la Conselleria de Presidència convoca la concessió de beques perquè els jóvens puguen accedir a la realització de pràctiques professionals.
  
L'anterior actuació es troba inclosa en els objectius i activitats de la línia 401/000/99, del programa 89.95.697.46 de l'Oficina del Portaveu de Conselleria de Presidència i hi ha suficient consignació pressupostària en el Projecte de Pressupost de la Generalitat Valenciana per a l'exercici de 1999; la resolució de la convocatòria queda condicionada a l'aprovació d'aquest.
  
En virtut de les facultats que em confereix l'article 1.b) del Decret 30/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Presidència, modificat pel Decret 241/97, de 23 de setembre, del Govern Valencià, en relació amb l'art. 35.e) de la Llei 5/1983, de 30 de desembre, de Govern Valencià, i segons allò que s'ha establit en el Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Primer
  
Convocar 25 beques per a realitzar pràctiques professionals de periodisme i audiovisuals.
  
Segon
  
Aprovar les bases que s'hi adjunten, que han de regir la convocatòria.
  
Tercer
  
L'import de les beques serà finançat a càrrec de la línia 401/000/99 del Programa 61.29.814.12 del Pressupost de la Generalitat Valenciana per a 1999, per una quantia màxima de vint-i-un milions tres-centes setanta-cinc mil pessetes (72.047.488 PTA.)
  
Quart
  
Contra aquesta ordre, que posa fi a la via administrativa, podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb allò que s'ha establit en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
  
València, 28 de desembre de 1998
  
El conseller de presidència
  
JOSÉ JOAQUÍN RIPOLL SERRANO
  
Bases de la convocatòria per a la concessió de 25 beques per a la realització de practiques professionals de periodisme i audiovisuals.
  
1. Objecte
  
Les beques té per objecte la formació complementària i l'especialització de jóvens professionals de la comunicació periodística i audiovisual.
  
2. Nombre i destinació de les beques
  
Es convoquen 25 beques per a la realització de pràctiques de periodisme (classes PE) - audiovisuals (classe AU)-i d'imatge i so (classe IS)
  
Mitjançant resolució de l'Oficina del Portaveu, i amb caràcter previ a la seua adjudicació s'establirà el nombre de beques per cada classe, i també la destinació d'aquestes.
  
3. Dotació, duració i pagament de les beques
  
La dotació de cada una de les beques és de noranta-cinc mil pessetes (95.000 PTA) brutes mensuals.
  
El període de gaudi de les beques serà de 9 mesos, i finalitzarà el 31 de desembre de 1999. No obstant això, dit període podrà prorrogar-se a l'exercici de 1999, amb les següents condicions:
  
- El període de gaudi de les beques, inclòs el període de pròrroga no podrà excedir de 12 mesos.
  
- El període de pròrroga finalitzarà amb la incorporació dels becaris corresponents a la convocatòria del 2000.
  
- Que existeix consignació pressupostària en l'exercici del 2000.
  
L'import de les beques s'abonarà mensualment, previ certificat de l'Oficina del Portaveu.
  
4. Requisits
  
Els aspirants hauran de reunir els requisits següents, segons la classe de beca que sol·liciten.
  
Classe PE: llicenciatura en Ciències de la Informació, branca de Periodisme o llicenciatura en Periodisme.
  
Classe AU: llicenciatura en Ciències de la Informació, branca d'Imatge Visual i Auditiva o llicenciatura en Comunicació Audiovisual.
  
Classe IS: llicenciatura en Enginyeria de Telecomunicacions, branca Imatge i So.
  
5. Formalització de les sol·licituds
  
El model de sol·licitud (annex) estarà a disposició de les persones interessades en els següents punts:
  
- Registre General de la Presidència de la Generalitat Valenciana c/ Historiador Chabàs, 2 de València.
  
- Delegació Territorial del Consell de la Generalitat Valenciana a València. c/ Gregorio Gea, 27 , 46271- València.
  
- Delegació Territorial del Consell de la Generalitat Valenciana a Castelló. c/ Major, 78, 12225- Castelló.
  
- Delegació Territorial del Consell de la Generalitat Valenciana a Alacant. Av. del Dr. Gadea, 10, 03054- Alacant.
  
Les persones candidates hauran de presentar-lo degudament complimentat en el Registre situat en cada una de les adreces indicades o tramitar-lo per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i hauran d'aportar la següent documentació:
  
a) Títol de llicenciat
  
b) Currículum.
  
c) Fotocòpia compulsada del DNI
  
d) Expedient acadèmic.
  
e) Declaració jurada de no tindre relació laboral i de no gaudir de cap altra beca.
  
f ) Declaració jurada de disponibilitat per a residir en qualsevol localitat de la Comunitat Valenciana, i de disponibilitat horària.
  
g) Qualssevol altres documents que acrediten la possessió de títols, mèrits docents, investigadors o professionals que es desitgen al·legar.
  
h) En cas de ser baró, haver complit el servei militar, o la prestació social substitutòria.
  
Tots els documents s'acreditaran mitjançant compulsa, en el moment de la presentació de les sol·licituds.
  
6. Termini de presentació de les sol·licituds
  
El termini de presentació de sol·licituds serà de 15 dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
7. Procés de selecció
  
Per a l'examen de la sol·licituds de beques es constituirà una comissió avaluadora presidida per la cap de l'Àrea de l'Oficina del Portaveu, Sra. Pilar Carbonell Escolano, de què formaran part:
  
- El cap del Servei de l'Oficina del Portaveu, Sr. Javier Molins Pavía
  
- El cap de Premsa de Presidència, Sr. Pedro García Gimeno
  
Actuarà com a secretari, sense ser membre de l'òrgan col·legiat, un tècnic designat per l'Oficina del Portaveu. El secretari actuarà amb veu però sense vot.
  
La comissió podrà estar assessorada pel personal tècnic o professional que considere necessari i que podrà assistir a les sessions amb veu però sense vot. Així mateix, podrà convocar els candidats que considere convenient per a comprovar, mitjançant entrevista, aquells extrems o mèrits adduïts que considere d'interés.
  
La selecció dels becaris estarà donada per la puntuació obtinguda per l'aplicació del següent barem:
  
a) Expedient acadèmic: un màxim de 6 punts en funció de la nota mitjana obtinguda en l'expedient acadèmic, d'acord amb la següent escala.
  
Nota mitjana 5: 1 punt
  
Nota mitjana 6: 2 punts
  
Nota mitjana 7: 3 punts
  
Nota mitjana 8: 4 punts
  
Nota mitjana 9: 5 punts
  
Nota mitjana 10: 6 punts
  
Les fraccions corresponents a les notes mitjanes s'arredoniran per excés, en el cas de ser aquestes superiors a 0,5.
  
b) Coneixements de valencià: un màxim de 3 punts en funció dels nivells de coneixement del valencià establits per la Junta Qualificadora de Coneixements de Valencià, convenientment acreditats pels certificats i títols que aquesta expedeix, d'acord amb la següent escala:
  
- Oral: 0,75 punts
  
- Elemental: 1,50 punts
  
- Mitjà: 2,25 punts
  
- Superior: 3 punts
  
c) Coneixement d'altres idiomes comunitaris: un màxim d'1 punt a tenor de les següents especificacions.
  
I. Només tindran validesa els títols expedits per les escoles oficials d'idiomes radicades en territori espanyol.
  
II. Cada curs superat es puntuarà amb 0,10 punts amb el màxim total d'1 punt per al conjunt dels idiomes i cursos acreditats.
  
d) Entrevista: un màxim de 7 punts. En l'entrevista es valorarà les experiències professional i coneixements de l'administració autonòmica.
  
Finalitzat el procés selectiu, la comissió elaborarà una proposta de concessió de beques que contindrà la relació de beneficiaris i una borsa de reserva prioritzada, en funció de la puntuació obtinguda, per a cobrir les vacants que puguen produir-se per renúncia o abandó.
  
8. Concessió
  
Les beques seran adjudicades per resolució del secretari general de la Conselleria de Presidència de la Generalitat, a la vista de la proposta de la comissió avaluadora, en el termini màxim de quatre mesos a partir de l'endemà de l'acabament de presentació de sol·licituds. La no-resolució adjudicant dins del termini establit anteriorment, produirà l'efecte de la desestimació presumpta de les sol·licituds presentades.
  
La resolució de concessió serà publicada en el Diari Oficial de la Generalitat Valenciana.
  
9. Obligacions i incidències
  
Les beques objecte de la present convocatòria són incompatibles amb el gaudi de qualsevol altra beca, ajuda o activitat laboral regular. La infracció d'aquesta regla deixarà sense efecte la beca adjudicada.
  
La condició de becari no genera cap relació laboral amb la Generalitat Valenciana, ni amb els mitjans de comunicació a què els becaris puguen anar destinats.
  
Els becaris hauran de presentar la documentació acreditativa del compliment de les seues obligacions fiscals i amb la Seguretat Social i, a més a més, la documentació acreditativa que tenen cobertura sanitària.
  
El secretari general de la Conselleria de Presidència resoldrà les incidències que es produïsquen durant el període de gaudi de les beques, i deixarà sense efecte aquestes, prèvia audiència de la persona interessada, en el cas que aquest incomplisca sense causa justificada les condicions establides en la present convocatòria, o quan no realitze l'activitat que va motivar la concessió o deixe de reunir els requisits exigits. Així mateix, el secretari general tindrà la facultat d'interpretar el contingut de les presents bases, d'acord amb allò que s'ha disposat en l'article nové del Decret 108/1992, de 6 de juliol, del Govern Valencià, pel qual es regula la concessió de beques.
  
Finalitzat el període de gaudi de la beca i previ informe d'assistència, aprofitament i aptitud per part dels serveis corresponents, s'estendrà el pertinent certificat per l'Oficina del Portaveu de Conselleria de Presidència.
  
10. Consignació pressupostària
  
La consignació pressupostària per a atendre el pagament de les beques, queda subordinada als crèdits autoritzats i consignats en el Pressupost de la Generalitat Valenciana per a 1999, línia 401/000/99 del programa 64.81.025.15. L'import d'aquestes serà de vint-i-un milions tres-centes setanta-cinc mil pessetes (31.261.497 PTA)
  
València, 28 de desembre de 1998.
  
El conseller de Presidència,